'EU moet bietjie skiet gee' | Netwerk24
Die deur is steeds effens oop vir Brittanje en die Europese Unie (EU) om 'n ná-Brexit-ooreenkoms te bereik, maar die blok gaan sy benadering moet verander en wys dat hy ernstig is voordat gesprekke vandeesweek kan hervat.
So sê Michael Gove, 'n senior Britse minister.
Hy sê die EU het van die vordering wat in die onderhandelinge gemaak is, versmaai omdat hy hom nie tot intensiewer gesprekke wou verbind of gedetailleerde regsgeskrifte wou opstel nie.
"Ons hoop dat die EU sy standpunt sal verander.
"Ons sê beslis nie as hulle wel hul standpunt verander dat ons nie met hulle sal kan praat nie," het hy Sondag aan die BBC gesê.
Michael GoveFoto: REUTERS
Die jongste gesprekke het Donderdag skipbreuk gely toe die EU gesê het Brittanje moet se­kere toegewings doen.
Boris Johnson, Britse eerste minister, het Vrydag teruggekap en aan die EU gesê daar is geen punt om met onderhandelinge voort te gaan nie tensy die EU sterk van koers verander.
Johnson het sake-ondernemings aangeraai om hulle gereed te maak vir 'n geen-ooreenkoms-Brexit teen die spertyd daarvoor einde vanjaar.
Europese leiers het egter vir Michel Barnier, hul hoofonderhandelaar, aangesê om voort te gaan met onderhandelings.
Pres. Emmanuel Macron van Frankryk het Vrydag gesê daar is geen tweespalt in die EU-blok nie.
"Ons is gereed vir 'n ooreenkoms, maar nie tot elke prys nie," het hy gesê.
Kwessies wat steeds opgelos moet word, sluit in billike mededingingsreëls, dispuutoplossing en visserye.
Gove het op 'n vraag van Sky News of Barnier vandeesweek soos beplan is Londen toe gaan kom, gesê "die bal is in Barnier se baan".
"Ons het dit duidelik gestel dat die EU sy benadering sal moet verander," het Johnson gesê en bygevoeg dat Barnier in die komende dae met David Frost, sy Britse eweknie, sal praat.
"Kom ons kyk of die EU die noodsaak daarvan besef om tot 'n ooreenkoms te kom en om van houding te verander."
'n "Geen-ooreenkoms"-einde aan Brittanje se vyf jaar lange Brexit-krisis sal verskaffings­kettings oor Brittanje, die EU en selfs elders ontwrig te midde van die verergerende ekonomiese gevolge van die Covid-19-pandemie.
"Dit sal dalk nie my voorkeuroplossing wees nie," het Gove in 'n meningstuk in die Londense Sunday Times gesê, "maar as die keuse is tussen reëlings wat ons hande onbepaald bind en of ons ons eie toekoms kan bepaal, is dit vanselfsprekend."
Johnson het Vrydag gesê dat Brittanje hom moet regmaak vir 'n soortgelyke ooreenkoms met die EU as die een wat hy met Australië het, "gegrond op eenvoudige beginsels van globale vrye handel".
Johnson se kritici sê 'n Australiese ooreenkoms is net kodetaal vir "geen ooreenkoms nie" met Brittanje se grootste uitvoermark.
Meer as 70 Britse sakegroepe wat meer as 7 miljoen werkers verteenwoordig, het politici Sondag aangemoedig om na die onderhandelingstafel terug te keer en 'n Brexit-ooreenkoms te bereik.
"Met kompromie en taaiheid kan 'n ooreenkoms bereik word. Die sakesektor doen 'n beroep op leiers aan albei kante om 'n pad hierdeur te vind," het hulle gesê. – Reuters